runetrust/blame-folketinget-dk huggingface dataset:
Søren Gade (V), 2009-12-03:
Senest har vi også set eksempler på alternative opgaveløsninger med F-16-fly i forbindelse med klimatopmødet, hvor flyene med deres overvågningssystemer har sikret politiet og beredskabet et opdateret billedmateriale af Københavnsområdet i 3D til brug for en eventuel indsats.
Magnus Heunicke (S), 2021-01-13:
Jeg er ikke bekendt med den helt konkrete sag, som ordføreren fremdrager, i hvert fald ikke på stående fod, men hvis det her forslag skulle have haft en effekt, skulle det jo have været en person, der var tidligere straffet, og det er jeg simpelt hen ikke klar over om vedkommende i den konkrete avisartikel var.
Alex Vanopslagh (LA), 2020-05-12:
Lige da jeg så beslutningsforslaget til at starte med, blev jeg meget bekymret, for jeg tænkte: Åh nej, er det nu sådan et forslag, som skal gå ind og regulere og forbyde såkaldte krænkelser, mobning, og at man siger noget politisk ukorrekt om minoriteter?
Franciska Rosenkilde (ALT), 2025-02-18:
Vil ordføreren give mig ret i, at man faktisk med sådan et nordisk samarbejde, hvor man går ind og laver yderligere undersøgelser af det her helt konkrete fænomen og potentielle kæmpe klimakatastrofe, vil støtte IPCC og DMI i deres legitimitet i forhold til netop at kunne indsamle endnu mere viden, fordi vi i Danmark og Norden tager så meget ansvar for vores region, at vi faktisk bidrager positivt til IPCC's arbejde og dermed faktisk gør det modsatte af, hvad den tidligere ordfører talte om, altså ikke underminerer, men rent faktisk støtter op om deres arbejde?
Lars Løkke Rasmussen (V), 2016-12-13:
Det vil jeg holde frisk i min erindring til den tid, og det giver mig jo en enestående chance for så, når vi nu skal tale op til hinanden, at starte det nye folketingsår på en måde, hvor hr. Uffe Elbæk bagefter vil sige, at jeg åbnede med at give en indrømmelse.
Eva Kjer Hansen (V), 2005-10-12:
Jeg har været inde på en række initiativer, som regeringen sætter i værk med hensyn til at hjælpe folk ud af den situation, de måtte være i, ved at sætte fokus på de specifikke sociale problemer, de tumler med, og via de indsatser, vi har gjort over for de økonomisk dårligst stillede.
Karen Jespersen (V), 2008-11-19:
Herefter vil udvælgelsen af, hvilke kandidater et parti får valgt på de mandater, der er tilfaldet partiet i storkredsen, alene ske på grundlag af de pågældende kandidaters antal personlige stemmer i hele storkredsen. Ligesom sidste gang, lovforslagene blev behandlet i Folketinget, er det fortsat regeringens holdning, at begge spørgsmål er bedst egnede til at blive afgjort i grupperne på grund af folketingsmedlemmernes særlige interesse i spørgsmålene.
René Gade (ALT), 2016-11-08:
Så der kommer til at være et skred i retning af, at dem, der har den allerstørste platform at arbejde ud fra, dem, der har de største produktsortimenter, kommer til at blive begunstiget markant af det her, fordi man simpelt hen på baggrund af meget brede produktkataloger kan gå ind og tilbyde varer meget bredmasket til mange forskellige mennesker, en mulighed, som ikke er de mindre forundt.
Jan E. Jørgensen (V), 2017-12-12:
Men sådan grundlæggende fundamentalt mener jeg ikke, at vi har et kæmpestort problem med social dumping, for hvis det var tilfældet, ville vi også have en meget høj arbejdsløshed i Danmark blandt danske arbejdstagere, fordi de så ville blive underbudt af folk, der kom fra lande, hvor man måske ville finde sig i at blive lønnet dårligere, end danske overenskomstmæssige vilkår tilsiger.
Jane Heitmann (V), 2018-05-16:
Og jeg er både stolt over og glad for, at vi allerede har taget stribevis af initiativer sammen, og lad mig her nævne et par stykker: Med den nationale demenshandlingsplan har vi sammen i satspuljekredsen afsat 76½ mio. kr. til bl.a. at etablere 13 nye rådgivningscentre for mennesker med demens og deres pårørende.
Pernille Frahm (SF), 2007-04-26:
Og når jeg spørger, er det, fordi ordføreren for forespørgerne helt tydeligt afviste religionsfrihed som en grundlæggende værdi, idet han afviste den del af rapporten, som refererede til udlændinges ret til at beholde deres religion, selv om de blev integreret i det danske samfund.
Harald Kjøller (V), 1999-11-19:
Hvis man forestillede sig dette i en anden landsdel, f.eks. at sejladsen på Storebælt var stoppet, 8 måneder før Storebæltsbroen var færdig, og man bare havde henvist folk til at køre op og tage overfarten fra Sjællands Odde f.eks., var der ret hurtigt blevet gjort noget ved det problem.
Ole Birk Olesen (LA), 2021-04-07:
Men det, der selvfølgelig er interessant at vide, er: Hvis man nu ikke kommer fra København og ens forældre ikke har meldt en ind i en boligorganisation, da man var 15 år, og hvis man som så mange andre, der kommer til København fra Jylland eller fra Fyn eller fra Vestsjælland, selvfølgelig ikke kommer med 20 års anciennitet i en københavnsk almennyttig boligforening, er disse boliger så til rådighed for folk, sådan som man blev stillet i udsigt, dengang Socialdemokratiet syntes, at den her regel skulle gennemføres – altså at 25 pct. af boligerne skulle være almene, så de var til rådighed for folk med almindelige indkomster, når de kom til København?
Pia Olsen Dyhr (SF), 2014-01-15:
Jeg tror, det er vigtigt, at man er opmærksom på, at det er et område, der har brug for erhvervsudvikling, og et af de gode elementer ved Femern Bælt-projektet har jo også været, at vi under VVM-processen har haft mulighed for at etablere tunnelarbejdspladsen i Rødby.
Anders Samuelsen (LA), 2017-01-19:
Det er min forståelse, at man i Tyrkiet gerne ser et bredere fokus på de voldsomme omvæltninger, der skete i forbindelse med første verdenskrig og opløsningen af Det Osmanniske Rige, som også medførte betragtelige lidelser for stort antal osmanniske tyrkere – uden sammenligning i øvrigt.
Rikke Hvilshøj (V), 2006-12-12:
Det her er altså et spørgsmål om, at vi faktisk tager et seriøst ansvar for den refleksionsperiode og ikke bare siger, at hvis kvinden ikke selv har overskud og ressourcer til faktisk også at se, hvad der skal til, når refleksionsperioden er udløbet – om det så er oppositionens 3 måneder eller regeringens 100 dage – så kommer det ikke dertil, som det skulle.
Lene Espersen (KF), 2006-04-21:
Det ene hovedelement er, at vi sikrer, at der ikke stilles krav om dobbelt strafbarhed, hvis en dansk statsborger eller en herboende udlænding seksuelt misbruger et barn under 15 år, eller hvis vedkommende har samleje eller anden kønslig omgang med en prostitueret under 18 år, eller hvis man anvender børn eller unge under 18 år som pornomodeller.
Pernille Blach Hansen (S), 2003-05-12:
Og det, der er humlen her, er: Naboerne bliver overhovedet ikke hørt; de bliver ikke engang orienteret, men de kan finde ud af, når tilladelsen er givet og udvidelsen er sket, at den lille gård, der ligger rundt om hjørnet, pludselig bliver voldsomt stor, og så stiger problemerne.
Henrik Sass Larsen (S), 2014-12-11:
Jeg kan eksempelvis huske, at vi på konferencen fik at vide, at der var en virksomhed, som gerne ville have udbygget et lager et sted ude på landet, og der er det jo klart, at der vil en kreditforening og andre jo stille sig op og vurdere det, for hvad nu, hvis de lige pludselig flytter derfra, eller hvis det lige pludselig går galt for virksomheden, hvem vil egentlig så lægge sin virksomhed derude?
Morten Østergaard (RV), 2015-04-16:
I 1982 iværksatte Poul Schlüter en større regelsanering, og en opgørelse lavet af Ugebrevet A4 viser samtidig, at der siden begyndelsen af 80'erne er produceret ca. 65.000 regler, cirkulærer, love og bekendtgørelser.
Thomas Jensen (S), 2009-12-16:
Mit spørgsmål er i dag: Nu når der er blevet skrevet den her tekst i finansloven om, at man vil vente helt til oktober 2010, altså næsten 2 år efter at plejeboliggarantien trådte i kraft, med at få undersøgt, om den overhovedet gælder for de ældre medborgere, vil Dansk Folkeparti så i dag være med til, at vi beder ministeren om at få undersøgt, om plejeboliggarantien er gældende i dag, for så bliver loven for det første overholdt, og så bliver Dansk Folkeparti heller ikke snydt i finanslovforhandlingerne?
Bjarne Laustsen (S), 2004-11-23:
Men man styrer jo stadig væk hårdt på det her, og derfor er det gode spørgsmål, synes jeg, hvorfor den 49-årige kvinde, der er blevet tilovers på arbejdsmarkedet, fordi jobbet er forsvundet, ikke kan få noget frit valg i forhold til, hvad hun gerne vil uddanne sig til.
Flemming Damgaard Larsen (V), 2014-01-15:
Nu er Femern Bælt-forbindelsen jo et milliardprojekt, og det rækker langt ud i fremtiden, og derfor synes jeg, man bør se Femern Bælt-forbindelsen i et bredere perspektiv og også se på, hvilke positive virkninger vi kan skabe for de omkringliggende områder på Lolland.
Torsten Schack Pedersen (V), 2012-11-27:
Jeg bliver lidt bekymret, må jeg sige, for der er jo tale om medier, der i øjeblikket også kan se frem til at blive pålagt en reklameafgift af nogle af deres produkter, hvis de laver indstik i et lidt anderledes format i deres ugeavis, men det er et andet lovforslag.
Lars Christian Lilleholt (V), 2006-05-19:
Det er muligt, at det til gengæld kan være hensigtsmæssigt – det har jeg noteret mig at flere af ordførerne har været enige i – at udvikle en form for pejlemærker for at måle udviklingen op imod, hvad der sker under forskellige forudsætninger, men lad os vende tilbage til det i forbindelse med de drøftelser, vi allerede har indledt i en ordentlig tone, om opfølgningen af energistrategien.
Karen Ellemann (V), 2017-03-29:
Så har jeg redegjort for, hvad bogstaverne står for, altså for både information og viden og forskning – og så tænker jeg egentlig ikke at uddybe det nærmere, end hvad jeg har sagt her, fordi hele bevillingen i forhold til forskningsbiblioteket som sagt er inden for kulturministerens ressort.
Christian H. Hansen (DF), 2000-05-05:
Når hr. Frode Sørensen siger heroppefra, at det er præget af kvalitet, så vil jeg gerne spørge, om hr. Frode Sørensen vil være med til, at de rapporter, der ligger ude i de enkelte kommuner om bl.a. danskundervisningen, kan blive offentliggjort, for hvis det er præget af kvalitet, så er der jo ikke noget til hinder for, at de kan offentliggøres. Kan vi få en bekræftelse på det i dag?
Nick Hækkerup (S), 2021-12-08:
Men hvis vi nu bruger onsdagsspørgsmålene til at have en interessant samtale, synes jeg i virkeligheden, at det, der er interessant her, er, at den her i øvrigt højt estimerede kriminolog peger på, at det miljø, vi er en del af – de betydende voksne, der er omkring os, forældre, lærere osv. – i virkeligheden er ganske betydende for, om vi ender i kriminalitet eller ej.
Karsten Lauritzen (V), 2010-05-28:
Det er det, debatten forhåbentlig kommer til at handle om, og det er jo en debat, som vi tager, og en opdatering af strategien, som vi tager, fordi vi har set og kommer til at se en anderledes verden nu i år 2010 og i de kommende år end i år 2000, hvor den sidste strategi blev vedtaget.
Svend Auken (S), 2006-01-31:
De er også kongeriger med en lang demokratisk tradition, både når det drejer sig om ændring af grundloven, og når det drejer sig om regeringsdannelse, så derfor synes jeg, der er megen inspiration og også mange gode erfaringer at hente i de andre nordiske lande, og derfor er mit ene spørgsmål: Er det egentlig ikke en meget rimelig fremgangsmåde?
Alex Vanopslagh (LA), 2022-05-03:
Nu er det både ordføreren og ministeren, der har fremhævet min ordførertale fra det seneste punkt, hvor jeg understregede, at en af årsagerne til, at vi fremsatte det beslutningsforslag, der var før, var at undgå de falske, løgnagtige anklager om, at vi ikke ønsker at fjerne modregningen.
Ulla Tørnæs (V), 2021-11-18:
Så til spørgsmålet om TEKO i Herning og en specialiseret designuddannelse: Det er lige præcis en af de uddannelser, som vi i forhandlingerne lagde vægt på netop ikke skulle lukkes, fordi den har nogle særegne egenskaber og er målrettet et helt specifikt arbejdsmarked.
Inge-Lene Ebdrup (V), 2003-11-25:
Beboerne dér har mulighed for at optage lån i hele boligens værdi, og kunne man også i den henseende tænke sig at fratage dem den mulighed, fordi man dér var bekymret for, at der ikke kunne være plads til at få nyt tag eller få renoveret vinduer, eller hvad det måtte være?
Karina Lorentzen Dehnhardt (SF), 2023-05-12:
Og jeg har også haft møder med hr. Martin Enggaard om forslaget, og mig bekendt går forslaget sådan set også på, at man laver en database med frivilligt afgivet dna, og for at politiet ligesom skal kunne bruge den, må det vel kræve en eller anden form for it-mæssig backup.
Steen Gade (SF), 2014-01-21:
Alt det her handler i høj grad om skrøbelige stater, og skrøbelige stater er der jo fokus på fra regeringens side, også i redegørelsen, men der har jo også været fokus på dem tidligere, noget, SF faktisk også har presset på for at få sat under den tidligere regering, og nu gør vi det så.
Kristian Thulesen Dahl (DF), 2014-10-09:
Vi har jo haft den her type diskussioner massevis af gange før, og det er, som fru Camilla Hersom siger det, jo fuldstændig rigtigt, at der i de her sager ofte ikke er noget, der er stålsat, altså at man kan sige, at det præcis er sådan, det er, for det er jo op til en fortolkning.
Per Stig Møller (KF), 2004-05-19:
Det var et bevidst skridt i den rigtige retning, og vi lagde derfor også op til at støtte Parlamentets forslag under forudsætning af, at det aktuelle tilbud ikke forringedes, hvad angår adgangen til national beskatning af godtgørelsessystemet, at finansieringen generelt skete over Europa-Parlamentets budget og helt konkret for 2004 blev holdt inden for det for Europa-Parlamentet vedtagne budget, at forslaget vedrørende forhøjelse af pensionsalderen fra 60 til 63 år blev fastholdt, samt at statutten ville træde i kraft fra begyndelsen af næste valgperiode, altså medio 2004.
Eigil Andersen (SF), 2012-12-11:
Altså, hvis man nedsætter sådan en arbejdsgruppe, skal den jo være ekspert i alle forhold inden for uddannelsesområdet, inden for socialområdet, inden for beskæftigelsesområdet, inden for retsområdet og ca. 15 andre emner, hvis vi sådan gennemgår ministerierne, og der tror jeg ikke at der findes nogen mennesker, som er ekspert inden for alle de områder på en gang.
Egil Møller (DF), 1999-10-29:
Og så vil jeg godt lige oplyse hr. Jens Hald Madsen om, at hvis han ikke kan huske ansigtsudtrykket på hr. Morten Helveg Petersen, var der for nylig et stort billede i Ekstra Bladet, hvor den radikale ordfører på området er citeret således med store bogstaver: Luk den lov!
Troels Lund Poulsen (V), 2015-05-13:
Det sidste spørgsmål er sådan set, om ministeren så mener, at det ud fra, at man endnu ikke er færdig med det udvalgsarbejde, er realistisk at nå at lave en indrapportering til Kommissionen og dermed overholde den tidsfrist, der gælder for implementeringen af vandrammedirektivet.
Peder Sass (S), 2004-02-18:
På sigt må vi også finde en løsning, hvor ikke man på forhånd siger, at alt, hvad der har med det offentlige at gøre, kan ikke lade sig gøre i forbindelse med betjening af borgerne i de tyndtbefolkede områder og i de jyske områder, som fjernbusserne, Xbusserne, i dag betjener.
Mads Olsen (SF), 2024-05-08:
Men er der måske ikke en gruppe mellem dem, som ikke har meget trange forhold i hjemmet, og som heller ikke har en mor med en langvarig sygdom, men som alligevel har brug for at bo ude, fordi de bare mistrives med deres forældre, fordi de har en konflikt med dem, og hvor de dermed ville have bedre af at bo ude, eller som måske bor 19 km væk i stedet for 20 km væk?
Johs. Poulsen (RV), 2009-05-12:
Det Radikale Venstre har til de to lovforslag - det er teknisk set til L 150, men vi behandler L 150 og L 151 sammen - stillet et ændringsforslag, som, hvis det vedtages, betyder, at man i al fald fjerner et af de mest problematiske elementer i den lovgivning, der nu lægges op til at gennemføre.
Tina Nedergaard (V), 2006-01-17:
Hvis det havde været fru Marianne Jelveds partis opfattelse, så er det jo egentlig lidt forunderligt, at man ikke, da man havde regeringsmagten og undervisningsministerposten, lagde op til, at man lod alle erhvervsuddannelser og vekseluddannelser overgå til SU-finansieret praktik.
Tom Behnke (KF), 2006-04-18:
Til trods for at vi jo havde fået udvidet taletiden til 10 minutter, kunne jeg godt mærke, at jeg måtte halse af sted over stok og sten for at få det hele med, for der var så meget, jeg gerne ville nå at sige, fordi der har været så mange misforståelser, jeg gerne ville prøve at rydde af vejen.
Lene Espersen (KF), 1999-02-24:
Det er helt grundlæggende med til at gøre kvinders ligeret til et væsentligt område, og det er vigtigt, at vi kæmper for det. Det er også væsentligt at forstå, at den uligevægt, der eksisterer på verdensplan mellem mænd og kvinder, har mange facetter, og at der er mange forskellige midler til at fremme ligestillingen.
Mads Olsen (SF), 2025-01-08:
I SF mener vi naturligvis, at Midt- og Vestjylland skal være en del af hovednettet i den kollektive trafik, der binder landet sammen, men mit spørgsmål er: Vil ministeren garantere, at midt- og vestjyderne ikke fremover bliver dårligere stillet, når det gælder den kollektive transport, end de hidtil har været?
Mariann Fischer Boel (V), 2002-11-05:
Kommissionen fremlægger sit forslag som et refleksionspapir, og vi har så ved hvert eneste rådsmøde i den danske formandskabsperiode drøftet elementer af midtvejsevalueringen, også for at give Kommissionen et billede af, hvordan holdningen til de enkelte elementer er i de enkelte lande, og hvor det er muligt at lave nogle fornuftige forslag.
Kristian Thulesen Dahl (DF), 2000-02-23:
Er statsministeren ikke enig i, at der er rigtig mange løse ender, at der er rigtig mange ting, også i forhold til de spørgsmål, der er stillet i dag, som statsministeren ikke har villet eller har kunnet forklare, og at denne sag derfor, hvis ikke der kommer en undersøgelse, vil blive forsøgt lukket, uden at offentligheden har fået kendskab til, hvad der i virkeligheden er foregået, og om grundlovens § 19, stk. 3, i virkeligheden ikke bare er overtrådt, men også overtrådt på en måde, som gjorde det muligt at undgå overtrædelsen?
Kathrine Olldag (RV), 2022-03-23:
Det er jo en tale, hvor jeg egentlig mener at ordføreren overdramatiserer betydningen af § 7, stk. 3, og beskyttelsen i § 7, stk. 3, eller hvad skal man sige; at man på en eller anden måde går fejl af det i forhold til integrationen, og at § 7, stk. 3, giver os mulighed for at hjemsende en masse, der ikke kan integreres.
Søren Søndergaard (EL), 2021-01-26:
Bestyrelsens opgave skal være at fastsætte den overordnede og strategiske retning for Kunstakademiets kunstfaglige og uddannelsesmæssige arbejde uden at detailstyre undervisningen og den daglige drift, ligesom bestyrelsen naturligvis ikke skal befolkes med kommercielle aktører, som har et for stærkt fokus på erhvervsmæssige hensyn og kompetencer.
René Christensen (DF), 2015-12-04:
Der siger vi: Vi vil gerne være med til at omprioritere; vi vil gerne tage noget fra nogle kommuner, som har det høje skattegrundlag, som har muligheden for vækst, som har muligheden for at give en høj service, og give til de kommuner, som har det svært på uddannelsesområdet, på ældreområdet og på andre områder, så de kan give en bedre service til de borgere, der er i den pågældende kommune.
Birthe Skaarup (DF), 2004-03-24:
To gange inden for det sidste år er Folketinget blevet præsenteret for sager, hvor børn har været i fare på grund af alvorlige arvelige sygdomme, og hvor der er dispenseret ved, at behandling er foretaget i udlandet, hvor børnenes mødre via kunstig befrugtning og forudgående ægsortering og vævsselektion er blevet gravide for at hjælpe de syge søskende.
Pernille Blach Hansen (S), 2001-05-15:
Jeg skal i parentes bemærke, at de tidligere borgerlige regeringer sådan set skød endnu mere forbi, for fra 1989 og frem blev det offentlige forbrug hvert år 1,3 pct. højere end regeringen havde forudsat, så det er vel, om ikke andet, så et fælles problem. Men jeg er nu ikke sikker på, at vi skal være så kede af, at væksten i det offentlige forbrug har været lidt højere, end vi havde regnet med.
Kim Behnke (FP), 1998-06-04:
Det fremgår jo direkte med hensyn til f.eks. benzinafgiften, for der står i anden spalte på side 11: »Da benzinafgiften nok er den afgift på transportsektoren, der har den mest direkte og største effekt på miljøbelastning og trafik i forhold til provenuet, ønskes afgiften forhøjet.«
Per Clausen (EL), 2013-05-17:
Der findes faktisk rigtig mange eksempler på virksomheder i dag i Danmark, der siger, det da var dejligt, at man i 1990'erne på f.eks. miljøområdet stillede en række skrappe krav, for det gjorde faktisk, at de udviklede deres produkter og på den måde fik en førerposition på markedet.
Frank Jensen (S), 2000-11-15:
Det er, som om Venstre her har sat kikkerten for det blinde øje, og jeg tror ikke, at det her forslag er noget, der vil komme til at se dagens lys den dag, Venstre måtte sidde i regeringen, for Venstre har jo siddet i regering i 10½ år, og ikke ét eneste af de forslag her blev fremført, dengang partiet Venstre var i regeringsposition.
Kristian Thulesen Dahl (DF), 2003-01-08:
Vi er naturligvis meget tilfredse med, at det arbejde er gået i gang. Men det, at det først er gået i gang så sent, betyder jo også, at vi først begynder at få resultaterne af udvalgets arbejde senere, og at vi derfor skubber et stykke arbejde foran os, som Folketinget bestemt ikke bør underkende vigtigheden af for at sikre, at udvidelsen også kan blive en succes for den enkelte dansker, ellers kan det gå helt anderledes.
Jeppe Søe (M), 2024-04-16:
Jeg synes, det er meget få forslag, som Enhedslisten har rejst, i forhold til hvordan vi kan få styr på Hamas, få frigivet gidslerne, sådan at vi kan komme videre ad den vej og begynde at tale om en tostatsløsning og anerkendelse af alt muligt mellem himmel og jord.
Kristian Jensen (V), 2007-01-18:
I det design for en EU-nummerplade, som vi har, vil der også indgå et DK som et klart symbol på, at det er en bil, der er indregistreret i Danmark, og derfor mener jeg, at de bekymringer, som Dansk Folkepartis ordfører i flere omgange og med varierende argumenter har ført frem, ikke giver grundlag for at ændre regeringens beslutning.
Aaja Chemnitz Larsen (IA), 2017-04-25:
Inuit Ataqatigiit mener, at der er behov for en debat i Grønland om forsvarets opgaver, og derfor har vi taget initiativ til en forespørgselsdebat i Inatsisartut, som netop handler om, hvordan forsvaret skal se ud fremadrettet i Grønland.
Karen J. Klint (S), 2003-04-11:
Socialdemokraterne har været med til at tage mange initiativer igennem tiden for at sætte fokus på alt fra vejledning til uddannelse efter folkeskolen, kvinders ret til efteruddannelse, også i den fødedygtige alder, til muligheder for netværksudvikling, karriereplaner og puljer til støtte af f.eks. forskningsprojekter ledet af kvinder.
Henrik Rasmussen (KF), 2008-02-22:
Men jeg synes også, der skal ligge det ansvar, der hedder, at lærerne også går ind og siger, at det ikke nytter noget, at alle elever får det samme pensum for, hvis man kan se, at der er børn, som konstant bliver mobbet, fordi de ikke får lavet deres lektier og fulgt op på tingene.
Line Barfod (EL), 2006-05-23:
I forlængelse af fru Pia Gjellerups ord om noget makværk og om, hvordan finansieringen kommer til at ske, synes vi, det er vigtigt at gøre opmærksom på – som vi også har gjort tidligere under behandlingen, men her har alle i Folketinget måske ikke hørt det – at det, man også lægger op til med denne lovgivning, er at forstærke den ulighed, der er i sundhedsvæsenet.
Anne Grete Holmsgaard (SF), 2002-04-23:
For nu at blive lidt ved Ritzau vil jeg sige, at der er faktisk en anden ting, der er interessant i det Ritzau-telegram, og det er, at det er omtalt, at statsministeren skulle have sagt, at en krone brugt i Østeuropa eller i ulande giver 4 til 10 gange så stor effekt som en krone brugt i Danmark.
Ole Sohn (SF), 2001-04-19:
Så derfor er mit spørgsmål til hr. Ole M. Nielsen, hvis det nu viser sig, at der er et flertal for det af regeringen, SF og Enhedslisten fremsatte forslag, om det så ikke kunne formå Kristeligt Folkeparti at stemme for det i erkendelse af, at det dog trods alt bedre end ingenting.